**David Bryan** (synt. **David Bryan Rashbaum**, s. 7. helmikuuta 1962 Edison, New Jersey, Yhdysvallat) on yhdysvaltalainen muusikko ja lauluntekijä. Hän on rockyhtye Bon Jovin kosketinsoittaja ja yhtyeen perustajajäseniä. Bon Jovin jäsenenä Bryan on myynyt yli 130 miljoonaa levyä ja voittanut muun muassa Grammy-palkinnon vuonna 2007. Vuonna 2018 Bryan nimitettiin muun yhtyeen ohella Rock and Roll Hall of Fameen.

Kosketinsoitinten lisäksi Bryan on toiminut Bon Jovissa taustalaulajana ja lauluntekijänä. Tunnetuimpana hänen kirjoittamistaan Bon Jovin kappaleista voitaneen pitää vuoden 1992 power balladia "In These Arms", joka on yhtyeen tunnetuimpia lauluja ja konserttien vakituinen ohjelmanumero. Bryan soittaa Yamahan ja Steinway & Sonsin valmistamilla pianoilla ja kosketinsoittimilla.

Bon Jovin ohessa Bryan on levyttänyt kaksi sooloalbumia, *On a Full Moon* (1995) ja *Lunar Eclipse* (2000). Hän on säveltänyt elokuva- ja teatterimusiikkia, tunnetuimpana kolme Tony-palkintoa voittanut Broadway-musikaali *Memphis* sekä Outer Critics Circle Award -palkittu *The Toxic Avenger*. Bryan on myös soittanut ja osallistunut säveltämiseen yhtyetovereidensa Jon Bon Jovin ja Richie Samboran albumeilla. Hän on tunnettu aktiivisuudestaan hyväntekeväisyyden saralla toimivien järjestöjen ja kampanjoiden parissa.

Bryanilla on vuosien 1990–2004 avioliitostaan April McLeanin kanssa kolme lasta, kaksoset Gabrielle Luna ja Colton Moon Bryan sekä Tyger Lily Bryan. Hän on ollut vuodesta 2010 lähtien avioliitossa Lexi Quaas’n kanssa.

Elämäkerta
----------

### Lapsuus ja nuoruus

David Bryan Rashbaum syntyi 7. helmikuuta 1962 New Jerseyn osavaltiossa Edisonin kaupungissa. Hän sai lapsena juutalaisen kasvatuksen. Hänen isänsä Eddie Rashbaum oli soittanut nuoruudessaan trumpettia, ja rohkaisi poikaansa ansaitsemaan elantonsa musiikilla.

Bryan harjoitteli lapsena muun muassa viulun, klarinetin, alttoviulun ja trumpetin soittoa. Hän soitti usein sekä rumpuja että kosketinsoittimia koulunsa musiikkiesityksissä. Pianonsoittamisen hän aloitti arvostetun Juilliard Schoolin opettaja Emery Hackin opissa ollessaan seitsemänvuotias. Bryanin ensimmäisiä yhtyeitä olivat muun muassa Transition ja Cheap Date. Teini-iässä hän tutustui John Bongioviin eli Jon Bon Joviin, jonka kanssa hän perusti kymmenhenkisen rhythm and blues -kokoonpanon Atlantic City Expressway.

Suoritettuaan high schoolin J. P. Stevens High Schoolissa Bryan pääsi Rutgersin yliopistoon, jossa hän opiskeli lääketieteellisessä tavoitteenaan ura lääkärinä. Hän haki myös opiskelupaikkaa Juilliard Schoolista. Jon Bon Jovi sen sijaan oli tällä välin onnistunut kiinnittämään radioasemien ja levy-yhtiöiden huomion, kun hänen kirjoittamansa ja julkaisemansa kappale "Runaway" oli voittanut paikallisen radioaseman kilpailun, jossa haettiin parasta levytyssopimusta vailla olevaan yhtyettä. 

### Musiikillinen ura

#### Bon Jovi

*Pääartikkeli: Bon Jovi*
Bryan konsertoimassa Bon Jovin kanssa Italiassa vuonna 2011.
Jon Bon Jovi päätyi "Runawayn" menestymisen myötä tekemään levytyssopimuksen Mercury Recordsin kanssa ja päätti kasata ympärilleen vakituisen yhtyeen. Bryan oli juuri tullut valituksi Juilliard Schooliin, kun Bon Jovi soitti hänelle ja kertoi tehneensä levytyssopimuksen. Opintopaikan hylkääminen oli hyvin vaikea ratkaisu, mutta Bryan päätti vastata myöntävästi ja liittyi kosketinsoittajaksi vielä alkutekijöissään olevaan yhtyeeseen. Kokoonpanon täydensivät basisti Alec John Such ja rumpali Tico Torres sekä hieman myöhemmin kitaristi Richie Sambora, ja yhtye otti käyttöönsä nimen Bon Jovi keulakuvansa taiteilijanimen mukaan.

Bon Jovin ensimmäinen, niin ikään nimeä *Bon Jovi* kantanut studioalbumi julkaistiin vuoden 1984 tammikuussa. Bryan kirjoitti albumille yhdessä Jon Bon Jovin kanssa kaksi kappaletta, "Love Lies" ja "Breakout". Hänen soittamillaan kosketinsoitinosuuksilla oli albumilla keskeinen asema. Pian albumin julkaisemisen jälkeen Bryan lyhensi nimensä virallisesti David Bryaniksi, koska hän oli kyllästynyt korjauttamaan syntymänimessään Rashbaum esiintyneitä kirjoitusvirheitä virallisissa yhteyksissä. *Bon Jovi* -albumin tekijätiedoissa hänen nimensä on kuitenkin yhä ilmoitettu olevan David Rashbaum.

Bryan oli kirjoittamassa Bon Jovin toiselle albumille *7800° Fahrenheit* kolmea kappaletta. Bryanin ja Jon Bon Jovin "Only Lonely" julkaistiin albumin ensimmäisenä singlenä, ja se nousi Billboard Hot 100 -listan sijalle 54 ja Hot Mainstream Rock Tracks -listan sijalle 28. Bryan, Bon Jovi ja Sambora kirjoittivat niin ikään singleksi lohkaistun kappaleen "The Hardest Part Is the Night", sekä kappaleen "To the Fire". *7800° Fahrenheit* saavutti ensimmäisenä Bon Jovi -albumina kultalevyn myyntirajan Yhdysvalloissa vuoden 1985 lokakuussa.

Bryan vuonna 2016.
Bon Jovi teki läpimurtonsa vuonna 1986 albumilla *Slippery When Wet*. Neljännen albumin *New Jersey* sekä kahden mittavan maailmankiertueen johdosta Bon Jovista tuli eräs 1980-luvun suosituimmista rockyhtyeistä. Kaksi kaupallisesti menestynyttä albumia kiertueineen kuitenkin polttivat yhtyeen nopeasti loppuun, ja yhtyeen uran jatko oli epävarma sen jättäytyessä tauolle vuonna 1990. Ristiriitojen selvittäminen kuitenkin onnistui, ja Bon Jovi palasi vuonna 1992 albumin *Keep the Faith* myötä. Bryan kirjoitti albumille Jon Bon Jovin ja Richie Samboran kanssa hitiksi muodostuneen kappaleen "In These Arms", jota on pidetty eräänä albumin kohokohdista.

Bryan ei ole "In These Armsin" jälkeen juurikaan kirjoittanut kappaleita Bon Jovin levytettäväksi. Vuoden 2004 ennen julkaisemattomia kappaleita ja b-puolia sisältävä box set -kokoelma *100,000,000 Bon Jovi Fans Can’t Be Wrong* sisältää kolme Bryanin kirjoittamaa kappaletta ("Love Ain’t Nothing But a Four Letter Word", "Borderline" ja "The End") sekä Bryanin laulaman kappaleen "Memphis Lives in Me", jonka hän kirjoitti alun perin Broadway-musikaaliaan *Memphis* varten yhdessä Joe DiPietron kanssa. Vuoden 2005 *Have a Nice Day* -albumilla on kuultavissa Bryanin ja Jon Bon Jovin kirjoittama kappale "Last Cigarette". *Have a Nice Dayn* kansainvälinen painos sisältää niin ikään Bryanin, Bon Jovin ja Richie Samboran kirjoittaman kappaleen "Unbreakable".

1990-luvun lopussa Bryan lähes menetti sormensa sirkkelin kanssa kotonaan sattuneen tapaturman vuoksi, ja hänen musiikonuransa oli hetkellisesti uhattuna. Hän ei loukkaantumisensa vuoksi osallistunut Bon Jovin kappaleen "Real Life" levyttämiseen vuonna 1999. Bryanin oli kuntoutettava sormeaan fysioterapiassa vuoden ajan, kunnes kykeni jälleen soittamaan.

Tunnetuimpia Bryanin soittamia musiikkiosuuksia Bon Jovin tuotannossa ovat muun muassa kappaleen "Bad Medicine" aloittava intro ja power balladin "Always" piano-osuus. Hän on soittanut myös muun muassa harmonikkaa *100,000,000 Bon Jovi Fans Can’t Be Wrong* -box setillä julkaistussa kappaleessa "Miss Fourth of July", sekä toisinaan laulanut "In These Armsin" yhtyeen konserteissa Jon Bon Jovin sijasta.

#### Sooloartistina

Bryan soittamassa Lontoon Hyde Parkissa Bon Jovin Because We Can Tour -kiertueen konsertissa vuonna 2013.
Bryan kirjoitti ja levytti vuonna 1991 soundtrackin kauhuelokuvalle *Musta maailma*. Ensimmäisen varsinaisen sooloalbuminsa *On a Full Moon* hän julkaisi vuoden 1995 syyskuussa. Albumi esitteli monipuolisesti Bryanin pianotaituruutta ja oli saanut vaikutteita paitsi rockista, myös Bryanin ihailemasta klassisesta musiikista, Rick Wakemanin ja Keith Emersonin progressiivisesta tyylistä sekä jazzista. *On a Full Moon* sisältää 14 Bryanin itse kirjoittamaa instrumentaalikappaletta, sekä instrumentaaliversion hänen säveltämästään Bon Jovi -hitistä "In These Arms".

Vuonna 2000 Bryan julkaisi toisen sooloalbuminsa *Lunar Eclipse*. Albumi oli pitkälti hyvin samankaltainen kuin *On a Full Moon*, ja toi julki Bryanin klassisen taustan pianonsoittajana. Albumi sisältää 14 instrumentaalisävellystä, joista Bryan oli kirjoittanut muun muassa kappaleen "I Can Love" osaksi Broadway-musikaaliaan *Memphis*. Hän myös debytoi albumilla ensimmäisen kerran laulajana levyttäen ja laulaen albumille pianovoittoisen version "In These Armsista". *Lunar Eclipse* keräsi positiivisia arvioita laadukkaista sävellyksistään sekä tavasta, jolla se yhdisteli niin klassista musiikkia, jazzia, rockia, bluesia, popmusiikkia kuin rhythm and bluesia ja valsseja.

Vuonna 1987 Bryan soitti kosketinsoittimia ja syntetisaattoria Cherin albumilla *Cher*, ja vuonna 1990 hän vieraili pianistina Sam Kinisonin albumilla *Leader of the Banned*. Bryan kirjoitti vuonna 1995 amerikkalaisen jazzlaulaja Curtis Stigersin albumille *Time Was* kappaleen "This Time". Yhdessä Richie Samboran, Tico Torresin ja Steve Van Zandtin kanssa hän levytti kappaleen "The Time of Your Life" elokuvan *Yhdeksän kuukautta* soundtrackille. Bryan on soittanut vuonna 1991 Richie Samboran sooloalbumilla *Stranger in This Town*, jolle hän myös kirjoitti avausraidan "Rest in Peace" sekä nimikkokappaleen ja singlen "Stranger in This Town" yhdessä Samboran kanssa. Bryan myös soitti Samboran yhtyeessä *Stranger in This Townia* seuranneella lyhyehköllä Yhdysvaltain-kiertueella vuonna 1991. Hän kirjoitti Samboran kanssa kolme kappaletta myös tämän toiselle sooloalbumille *Undiscovered Soul* (1998). Vuonna 1997 hän vieraili Jon Bon Jovin albumilla *Destination Anywhere*.

Pianon ja koskettimien ohella Bryan on soittanut myös muita instrumentteja. 1990-luvulla hän vieraili soittamassa trumpettia Glenn Millerin orkesterissa soittaneen Ray Anthonyn kolmella eri albumilla: *Swing Back to the 40’s* (1991), *In the Miller Mood* (1992) ja *In the Miller Mood 2* (1995). Vuonna 1997 hän soitti kitaraa roots reggae -laulaja Fred Locksin albumilla *Black Star Liner*.

#### Musikaalit

Bryan tyypillisellä tavalla vastakkain pystytettyjen soittovälineidensä kanssa.
Bryan aloitti musikaalien kirjoittamisen 2000-luvun taitteessa pian sen jälkeen, kun oli kuntouttanut sormensa takaisin soittokykyiseksi. Hän kirjoitti ensimmäisen musikaalinsa *Memphis* yhdessä Joe DiPietron kanssa, ja se sai ensiesityksensä vuonna 2002. Broadwaylla *Memphis* oli vuosina 2009–2012, ja se oli vuonna 2010 ehdolla kahdeksan eri Tony-palkinnon saajaksi voittaen neljä, muun muassa parhaan musikaalin ja parhaan alkuperäissävelmän Tonyn.

Toinen Bryanin ja DiPietron yhdessä kirjoittamista musikaaleista on rock-vaikutteinen Off Broadway -musikaali *The Toxic Avenger*, joka pohjautuu samannimiseen elokuvaan vuodelta 1984. *The Toxic Avenger* sai ensiesityksensä vuonna 2009, ja se on voittanut muun muassa Outer Critics Circle Award -palkinnon.

Bryan on kertonut työstävänsä tällä hetkellä DiPietron kanssa musikaalia *Chasing The Song*, joka on kertomus 1960-luvun alun amerikkalaisista lauluntekijöistä. Bryan on kuvannut *Chasing The Songin* olevan "fiktiivinen tarina tosielämän Amerikasta."

Vuoden 2019 maaliskuussa Bryanin ja DiPietron kirjoittama, Walesin prinsessa Dianan elämään pohjautuva musikaali *Diana* sai ensi-iltansa San Diegossa. Musikaalin on määrä saapua myös Broadwaylle, joskin sen ensi-ilta Broadwaylla viivästyi maaliskuulle 2020 suunnitellusta aikataulusta koronaviruspandemian vuoksi.

### Yksityiselämä

Bryan avioitui high school -vuosien tyttöystävänsä April McLeanin kanssa 25. elokuuta 1990. Pari kuitenkin erosi vuonna 2004. Hänellä on liitostaan McLeanin kanssa kolme lasta: kaksoset Gabrielle Luna Bryan ja Colton Moon Bryan (s. 10. maaliskuuta 1994) sekä Tyger Lily Bryan (s. 28. huhtikuuta 2000). Bryan avioitui nykyisen vaimonsa Lexi Quaas’n kanssa 7. elokuuta 2010 New Jerseyn Colts Neckissä.

Vuoden 2020 maaliskuussa Bryan ilmoitti Instagram-tilillään sairastuneensa koronaviruksen aiheuttamaan covid-19-tautiin. Bryan oli sairastumisensa suhteen kuitenkin optimistinen ja kertoi julkaisussaan viettäneensä jo viikon karanteenissa sekä voineensa päivä päivältä paremmin.

Diskografia
-----------

|  |  |
| --- | --- |
| Bon Jovi
*Katso myös: Bon Jovin diskografia*
* *Bon Jovi*  (1984)
* *7800° Fahrenheit*  (1985)
* *Slippery When Wet*  (1986)
* *New Jersey*  (1988)
* *Keep the Faith*  (1992)
* *These Days*  (1995)
* *Crush*  (2000)
* *Bounce*  (2002)
* *Have a Nice Day*  (2005)
* *Lost Highway*  (2007)
* *The Circle*  (2009)
* *What About Now*  (2013)
* *This House Is Not for Sale*  (2016)
* *Bon Jovi 2020*  (2020)

 | Soolotuotanto
* Elokuvan *Musta maailma* soundtrack (1991)
* *On a Full Moon*  (1995)
* *Lunar Eclipse*  (2000)

Vierailevana artistina
* Cher – *Cher*  (1987) (kosketinsoittimet, syntetisaattori)
* Sam Kinison – *Leader of the Banned*  (1990) (piano)
* Richie Sambora – *Stranger in This Town*  (1991) (kosketinsoittimet, lauluntekijä, sovitus)
* Richie Sambora – *Undiscovered Soul*  (1998) (lauluntekijä)
* Jon Bon Jovi – *Undiscovered Soul*  (1997) (harmonikka, piano)
* Curtis Stigers – *Time Was*  (1995) (lauluntekijä)
* Ray Anthony – *Swing Back to the 40’s*  (1991) (trumpetti)
* Ray Anthony – *In the Miller Mood*  (1992) (trumpetti)
* Ray Anthony – *In the Miller Mood 2*  (1995) (trumpetti)
* Fred Locks – *Black Star Liner*  (1997) (kitara)
* Eri esittäjiä – elokuvan *Yhdeksän kuukautta* soundtrack (1995) (kosketinsoittimet)

 |

Lähteet
-------

1. 1 2  Huey, Steve: David Bryan – Biography, Albums, Streaming Links – AllMusic *allmusic.com*. AllMusic. Viitattu 18.5.2018. (englanniksi)
2. 1 2 3 4 5 6 7 8 9 10 11  Biography *davidbryan.com*. David Bryanin verkkosivusto.  Arkistoitu 18.5.2018. Viitattu 17.5.2018. (englanniksi)
3. ↑  Bon Jovi – Rock & Roll Hall of Fame *rockhall.com*. Rock and Roll Hall of Fame. Viitattu 17.5.2018. (englanniksi)
4. 1 2 3 4 5 6  Angermiller, Michele Amabile: Bon Jovi Keyboardist David Bryan Signs With CAA *billboard.com*.  22.4.2016. Billboard. Viitattu 18.5.2018. (englanniksi)
5. ↑  Links *davidbryan.com*. David Bryanin verkkosivusto. Viitattu 17.5.2018. (englanniksi)
6. ↑  David Bryan – "I Play Yamaha" *yamaha.com*. Yamaha. Viitattu 17.5.2018. (englanniksi)
7. 1 2 3 4 5 6  David Bryan – Steinway & Sons *eu.steinway.com*. Steinway & Sons. Viitattu 17.5.2018. (englanniksi)
8. 1 2 3 4  Discography *davidbryan.com*. David Bryanin verkkosivusto. Viitattu 17.5.2018. (englanniksi)
9. ↑  Schleier, Curt: Five Questions For David Bryan *forward.com*.  17.3.2010. The Forward. Viitattu 19.5.2018. (englanniksi)
10. 1 2 3  Mathew, Leslie: *Bon Jovi* – Bon Jovi – Songs, Reviews, Credits – AllMusic *allmusic.com*. AllMusic. Viitattu 17.5.2018. (englanniksi)
11. 1 2  Loftus, Johnny: *7800° Fahrenheit* – Bon Jovi – Songs, Reviews, Credits – AllMusic *allmusic.com*. AllMusic. Viitattu 17.5.2018. (englanniksi)
12. ↑  Gold & Platinum – RIAA *riia.com*. Recording Industry Association of America. Viitattu 17.5.2018. (englanniksi)
13. ↑  Erlewine, Stephen Thomas: Bon Jovi – Biography & History – AllMusic *allmusic.com*. AllMusic. Viitattu 17.5.2018. (englanniksi)
14. ↑  Loftus, Johnny: *Keep the Faith* – Bon Jovi – Songs, Reviews, Credits – AllMusic *allmusic.com*. AllMusic. Viitattu 17.5.2018. (englanniksi)
15. ↑  Erlewine, Stephen Thomas: *100,000,000 Bon Jovi Fans Can’t Be Wrong* – Bon Jovi – Songs, Reviews, Credits – AllMusic *allmusic.com*. AllMusic. Viitattu 18.5.2018. (englanniksi)
16. ↑  Erlewine, Stephen Thomas: *Have a Nice Day* – Bon Jovi – Songs, Reviews, Credits – AllMusic *allmusic.com*. AllMusic. Viitattu 17.5.2018. (englanniksi)
17. ↑  Bon Jovi – "Miss Fourth of July" (Atlantic City 2004) *youtube.com*.  10.4.2016. YouTube-kanava hAnD90. Viitattu 19.5.2018. (englanniksi)
18. ↑  Bon Jovi In These Arms Featuring David Bryan Barcelona Estadi Olimpic July 27 2011 *youtube.com*.  4.8.2011. YouTube-kanava debbieshill. Viitattu 19.5.2018. (englanniksi)
19. ↑  *Netherworld* [Original Motion Picture Soundtrack – David Bryan – Songs, Reviews, Credits – AllMusic] *allmusic.com*. AllMusic. Viitattu 17.5.2018. (englanniksi)
20. 1 2  *On a Full Moon* – David Bryan – Songs, Reviews, Credits – AllMusic *allmusic.com*. AllMusic. Viitattu 17.5.2018. (englanniksi)
21. 1 2 3  *Lunar Eclipse* – David Bryan – Songs, Reviews, Credits – AllMusic *allmusic.com*. AllMusic. Viitattu 17.5.2018. (englanniksi)
22. 1 2 3 4  David Bryan – Credits – AllMusic *AllMusic*. allmusic.com. Viitattu 18.5.2018. (englanniksi)
23. ↑  *Nine Months* – Hans Zimmer – Songs, Reviews, Credits – AllMusic *allmusic.com*. AllMusic. Viitattu 17.5.2018. (englanniksi)
24. ↑  Book, John: *Stranger in This Town* – Richie Sambora – Songs, Reviews, Credits – Allmusic *AllMusic*. allmusic.com. Viitattu 18.5.2018. (englanniksi)
25. ↑  Richie Sambora – Songwriters Hall of Fame Songwriters Hall of Fame. Viitattu 20.5.2018. (englanniksi)
26. ↑  Erlewine, Stephen Thomas: *Undiscovered Soul* – Richie Sambora – Songs, Reviews, Credits – Allmusic *AllMusic*. allmusic.com. Viitattu 18.5.2018. (englanniksi)
27. ↑  Memphis Composer Q&A – David Bryan *dpacnc.com*.  6.1.2012. Durham Performing Arts Center.  Arkistoitu 20.5.2018. Viitattu 19.5.2018. (englanniksi)
28. ↑  Bon Jovi's David Bryan Tests Positive for Coronavirus *rollingstone.com*.  22.3.2020. Rolling Stone. Viitattu 30.3.2020. (englanniksi)

Aiheesta muualla
----------------

* David Bryanin virallinen sivusto (englanniksi)

Bon Jovi

| 
* Jon Bon Jovi
* Richie Sambora
* Tico Torres
* David Bryan

 |
| --- |
| 
* Hugh McDonald
* Alec John Such

 |

|  |  |
| --- | --- |
| Studioalbumit | 
* *Bon Jovi*
* *7800° Fahrenheit*
* *Slippery When Wet*
* *New Jersey*
* *Keep the Faith*
* *These Days*
* *Crush*
* *Bounce*
* *Have a Nice Day*
* *Lost Highway*
* *The Circle*
* *What About Now*
* *This House Is Not for Sale*
* *Bon Jovi: 2020*

 |
| Livealbumit | 
* *One Wild Night Live 1985–2001*
* *Inside Out*

 |
| Kokoelmat | 
* *Cross Road*
* *Tokyo Road: Best of Bon Jovi*
* *This Left Feels Right*
* *100,000,000 Bon Jovi Fans Can't Be Wrong*
* *Greatest Hits*

 |
| Videojulkaisut | 
* *Breakout: Video Singles*
* *Slippery When Wet: The Videos*
* *New Jersey: The Videos*
* *Access All Areas: A Rock & Roll Odyssey*
* *Keep the Faith: An Evening with Bon Jovi*
* *Keep the Faith: The Videos*
* *Cross Road*
* *Live from London*
* *The Crush Tour*
* *This Left Feels Right Live*
* *Lost Highway: The Concert*
* *When We Were Beautiful*
* *Live at Madison Square Garden*
* *Greatest Hits: The Ultimate Video Collection*

 |



|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Ranska
* BnF data
* Saksa
* Yhdysvallat
* Tšekki
* Alankomaat

 |
|  |
| Taiteenala | 
* MusicBrainz

 |
|  |
| Muut | 
* Europeana
* SNAC

 |

 |